বাংলাদেশের জনতাত্ত্বিক সূচক
২০১৮ সালে বাংলাদেশের প্রাক্কলিত জনসংখ্যা ১৬,৬৫,৬৫,৩৩৯ জন। এর মধ্যে প্রতি ৯৭ জন পুরুষের বিপরীতে নারীর সংখ্যা ১০০ জন। জনসংখ্যার মাাপে বাংলাদেশ পৃথিবীর অষ্টম বৃহত্তম দেশ। প্রতি বর্গ কিলোমিটারে ১১২২ জন মানুষ বাস করে। প্রতি বৎসর জনসংখ্যা বৃদ্ধির প্রাক্কলিত হার ১.০৪ শতাংশ। প্রতি ১০ বছর পরপর বাংলাদেশে জনগণনা বা আদমশুমারী (census) করা হয়ে থাকে। বাংলাদেশ পরিসংখ্যান ব্যুরো একটি সরকারী সংস্থা যা বাংলাদেশের জনমিতির খতিয়ান তৈরী করে থাকে।
বাংলাদেশের আদমশুমারি ও গৃহগণনা-২০১১
আদমশুমারি ও গৃহগণনা-২০১১ বাংলাদেশে অনুষ্ঠিত ৫ম আদমশুমারি, যা ১৫ মার্চ থেকে ১৯ মার্চ ২০১১ সালে ৫দিন ব্যাপি অনুষ্ঠিত হয়। বাংলাদেশ পরিসংখ্যান ব্যুরো ১০ বছর পর পর আদমশুমারি পরিচালনা করে থাকে। ২০১১ আদমশুমারি তিন পর্যায়ে সম্পন্ন হয়েছে— এক. মূল গণনা, দুই. পোস্ট এনুমারেশন চেক তিন. সাধারণ গণনা: একটি নির্দিষ্ট এলাকা যাচাই। ১৬ জুলাই ২০১১ সালে আদমশুমারির প্রাথমিক প্রতিবেদন প্রকাশিত হয়। প্রতিবেদন অনুসারে বাংলাদেশের জনসংখ্যা ছিল ১৪২,৩১৯,০০০ জন, জনসংখ্যা বৃদ্ধির হার ১৪.৪% এবং বার্ষিক জনসংখ্যা বৃদ্ধির হার ১.৩৪%। ১৫ বছরের উর্ধ্ব নারী-পুরুষের স্বাক্ষরতা হার ছিল ৫৩.০%।